open-index/open-wikipedia-markdown huggingface dataset:
Ομογενείς

Με τον όρο ***ομογενείς*** αναφερόμαστε σε άτομα του ιδίου γένους που κατά βάση ζουν σε μία άλλη χώρα είτε μεμονωμένα είτε σε οργανωμένες κοινότητες. Παιδιά των ομογενών χαρακτηρίζονται ως *δεύτερης [[γενιά|γενιάς]]* και τα παιδιά αυτών τρίτης γενιάς.

## Έλληνες ομογενείς

Η ελληνική ομογένεια ανέκαθεν ήταν άρρηκτα συνδεδεμένη με τον Ελληνισμό. Για λόγους κυρίως εμπορικούς και οικονομικούς οι Έλληνες μετανάστευαν σε μεγάλους αριθμούς δημιουργώντας μεγάλες κοινότητες σε πολλά μέρη του πλανήτη. Από τις μεγαλύτερες κοινότητες Ελλήνων ομογενών είναι αυτές των Η.Π.Α., της Αυστραλίας και του Καναδά. Κοινότητες ομογενών συναντούμε επίσης στη Γερμανία, στο Ηνωμένο Βασίλειο, σε χώρες της πρώην Ε.Σ.Σ.Δ. , στην Αλβανία και στη Νότια Αφρική.

## Σχετικά άρθρα
Απόδημος Ελληνισμός

## Εξωτερικοί σύνδεσμοι

Κατηγορία:Ελληνική διασπορά
Γιάννης Νικολαΐδης

Ο **Γιάννης Νικολαΐδης** (Ρόδος, 18 Μαΐου 1931) είναι Έλληνας τραγουδιστής.

## Βιογραφία
Η καλλιτεχνική του καριέρα άρχισε στα τέλη της δεκαετίας του 1950 κι αμέσως αναδείχτηκε ως ο «καντσονετίστας», που αργότερα θα τιμηθεί με το διεθνές βραβείο *«Fontane di Roma»* (1987). Οι εκπομπές του στο ραδιόφωνο και ιδιαίτερα αυτή με τον τίτλο *20 λεπτά μετά τα μεσάνυχτα,* του χάρισαν την επωνυμία *«η χρυσή* *φωνή»,* ενώ στην Ιταλία έγινε γνωστός ως *«Giovanni di Rodi».*

Έχει συνεργαστεί με πολλούς συνθέτες και κυρίως, με τον Κώστα Γιαννίδη και τον Κώστα Καπνίση. 

Η δισκογραφία του περιλαμβάνει κοσμαγάπητες λυρικές μελωδίες της διεθνούς και ελληνικής ελαφριάς μουσικής. Το 1997 κυκλοφόρησε ο συλλεκτικός του δίσκος* «*Parlami d´amore*»* με ενορχηστρώσεις ιταλικών τραγουδιών από τον Θέμη Ρούσσο. Η εταιρία με την οποία συνεργάζεται  ο Νικολαΐδης, θέλοντας να τιμήσει τα 50 χρόνια του στο χώρο της μουσικής, εξέδωσε δυο πρωτότυπα cds, όπου ακούγονται παράλληλες ερμηνείες  έξι τραγουδιών από τους Χοσέ Καρρέρας, Λουτσιάνο Παβαρόττι, Πλάθιδο Ντομίνγκο, Κλάουντιο Βίλα, Τίνο Ρόσι και Γιάννη Νικολαΐδη.
## Παραπομπές


## Πηγές
* Εφημ. ***«Τα Νέα»,*** 8.6.1951
* Εφημ. ***«Η Καθημερινή»,*** 24.5.1951
* Εφημ. ***«Ακρόπολις»,*** 20.5.1951
* Τάκη Καλογερόπουλου:** ''«Το Λεξικό της Ελληνικής Μουσικής»,**'' τ. 4, σ. 350

Κατηγορία:Έλληνες τραγουδιστές
Γυναικολογία

**Γυναικολογία** είναι κλάδος της ιατρικής που μελετά τον οργανισμό της γυναίκας και το γενετικό της σύστημα από μορφολογική, φυσιολογική αλλά και παθολογική άποψη. Έως τα μέσα του 19ου αιώνα, η γυναικολογία περιοριζόταν μόνο στην μελέτη των παθήσεων των θηλυκών γεννητικών οργάνων. Με την πρόοδο όμως της ιατρικής και ιδιαίτερα της χειρουργικής, καθώς και με τη διεύρυνση των γνώσεων της ενδοκρινολογίας και της ψυχιατρικής, η γυναικολογία μελετά σήμερα όλους τους τομείς της γυναικείας συμπεριφοράς. Μία γυναίκα μπορεί να επισκεφθεί το γυναικολόγο της μετά την αρχή της εμμήνου ρύσεως. 

Ο τοκετός είναι ένα από τα βασικά αντικείμενα του κλάδου της γυναικολογίας.

## Παραπομπές


## Εξωτερικοί σύνδεσμοι
* 
*
Μοττραμίτης

Ο **μοττραμίτης** (αγγλ. mottramite) είναι βαναδινικό ορυκτό του μολύβδου και του χαλκού. Οφείλει το όνομά του στην περιοχή Mottram του Chesire στην Αγγλία, όπου εντοπίστηκε σε σωρούς αποθεμάτων.

Είναι το άλλο άκρο παραμικτικής σειράς που σχηματίζει με τον δεσκλοϊζίτη. Αποτελεί δευτερεύον ορυκτό που σχηματίζεται στις ζώνες οξείδωσης βαναδιούχων μεταλλευμάτων.

Ορυκτά με τα οποία σχετίζεται είναι ο δεσκλοϊζίτης, ο μιμητίτης, ο βουλφενίτης, ο κερουσίτης, ο αζουρίτης, ο νταφτίτης, ο διοπτάσιος και ο μαλαχίτης.

Απαντά σε πολλές περιοχές του πλανήτη. Εκτός από το Μόττραμ ανευρίσκεται και στο γειτονικό Σριούσμπερι (Shrewsbury) στην Αγγλία, την Κόρδοβα στην Ισπανία, τη Γαλλία, την Αυστρία, τη Γερμανία, τις ΗΠΑ (Αριζόνα, Νέο Μεξικό, Νεβάδα, τη Χιλή (περιοχές Coquimbo και Copiapo), τη Βολιβία, την Αργεντινή, τη Ζάμπια, το Tsumeb και τις γειτονικές περιοχές του στη Ναμίμπια.

Αντίθετα με το δεσκλοϊζίτη, δεν απαντά στα μεταλλεία Λαυρίου ούτε σε άλλη περιοχή της Ελλάδας.

## Πηγές
*Handbook of Mineralogy
*Mindat.org
*Galleries.com
*Webmineral.com

## Δείτε επίσης
*Κατάλογος ορυκτών

## Βιβλιογραφία
*James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1443742244
* Frederick H. Pough, Roger Tory Peterson, Jeffrey (PHT) Scovil, *A Field Guide to Rocks and Minerals*, Houghton Mifflin Harcourt, 1988 ISBN 039591096X
* Walter Schumann, R. Bradshaw, K. A. G. Mills, *Handbook of Rocks, Minerals and Gemstones*,  Houghton Mifflin Harcourt, 1993 ISBN 0395511372

Μοττραμιτης
Κατηγορία:Ορυκτά του μολύβδου
Κατηγορία:Ορυκτά του χαλκού
Κατηγορία:Φωσφορικά ορυκτά
Μεσιέ 102

Ο **Μεσιέ 102** (γνωστός και ως *Μ102*) είναι γαλαξίας που περιλαμβάνεται στον κατάλογο του Μεσιέ και δεν έχει ταυτοποιηθεί με βεβαιότητα. Αυτός που τον ανακάλυψε, ο Πιερ Μεσαίν, αργότερα ανακοίνωσε ότι ήταν ένα διπλή παρατήρηση του Μεσιέ 101, αλλά υπάρχουν ιστορικοί και παρατηρησιακοί λόγοι να πιστεύουμε ότι θα μπορούσε να ήταν ο NGC 5866, αν και κάποιοι άλλοι γαλαξίες έχουν επίσης προταθεί ως υποψήφιοι.

## Υποψήφια αντικείμενα
Από την εποχή της δημοσίευσης του καταλόγου Μεσιέ, αρκετοί γαλαξίες έχουν προταθεί ότι αντιστοιχούν στον Μ102 από διάφορους ιστορικούς, επαγγελματίες αστρονόμους και ερασιτέχνες αστρονόμους.

### Μεσιέ 101
[thumb|left|200px|Ο [Μεσιέ 101 από το Διαστημικό Τηλεσκόπιο Χαμπλ.]]
Ο Μεσιέ 101 είναι ένας σπειροειδής γαλαξίας στον αστερισμό Μεγάλη Άρκτος. Σε ένα γράμμα γραμμένο το 1783 προς τον J. Bernoulli, ο Πιέρ Μεσαίν (που αντάλλασσε πληροφορίες για τις ανακαλύψεις του με τον Μεσιέ) υποστηρίζει ότι ο Μ102 στην πραγματικότητα ήταν ένα αντίγραφο εκ παραδρομής του Μ101. Αυτό το γράμμα δημοσιεύτηκε αργότερα δύο φορές: το πρωτότυπο στα γαλλικά στα ***Memoirs*** της Ακαδημίας του Βερολίνου το 1782 και ένα δεύτερο μεταφρασμένο στα γερμανικά και κάπως διασκευασμένο από τον Γιόχαν Μπόντε στο ***Berliner Astronomisches Jahrbuch*** το 1786.

[thumb|left|200px|Ο [NGC 5866 από το Διαστημικό Τηλεσκόπιο Χαμπλ.]]

### Γαλαξίας NGC 5866
Ο NGC 5866 (ένας από τους δύο γαλαξίες που αποκαλείται *Γαλαξίας Αδράκτι*) είναι ένας φακοειδής γαλαξίας στον αστερισμό Δράκοντας. Αυτός ο γαλαξίας μοιάζει να ταιριάζει αρκετά με την περιγραφή του αντικειμένου από τον Πιέρ Μεσαίν στην έντυπη έκδοση του καταλόγου του Μεσιέ το 1781 καθώς και με τη θέση του αντικειμένου που δίνεται από τον Σαρλ Μεσιέ σε χειρόγραφες σημειώσεις στον προσωπικό του κατάλογο των αντικειμένων Μεσιέ. 

### Άλλα υποψήφια αντικείμενα
Αν και ο Μεσιέ 101 και ο NGC 5866 είναι τα κυριότερα υποψήφια αντικείμενα, κάποια άλλα αντικείμενα έχουν επίσης προταθεί.

#### Γαλαξίες NGC 5879, NGC 5907 και NGC 5908
Οι NGC 5879, NGC 5907 και NGC 5908 είναι όλοι γαλαξίες κοντά στη θέση του NGC 5866. Με βάση αυτό το κριτήριο, όλοι αυτοί οι γαλαξίες έχουν τις ίδιες πιθανότητες με τον NGC 5866 να είναι ο Μ102. Όμως, κανένας από αυτούς τους γαλαξίες δεν είναι τόσο λαμπρός όσο ο NGC 5866, ούτε έχουν τόσο υψηλή φωτεινότητα επιφανείας, άρα είναι λιγότερο πιθανό αυτοί οι γαλαξίες να αντιστοιχούν με το Μ102.

#### Γαλαξίας NGC 5928
Ο NGC 5928 είναι ένας γαλαξίας με φαινόμενο μέγεθος 14 που βρίσκεται μεταξύ του Όμικρον Βοώτη και Γιότα Όφεως. Ο J. L. E. Dreyer, στο *Notes and Corrections* του New General Catalogue, πρότεινε ότι αυτός μπορεί να ήταν ο γαλαξίας που αναγνωρίστηκε ως Μ102, με βάση ότι ο ι Όφεως ταυτοποιήθηκε λανθασμένα ως Γιότα Δράκοντα στην θέση που δόθηκε για το αντικείμενο. Όμως αυτό το αντικείμενο μπορεί να μην ήταν παρατηρήσιμο από τον Σαρλ Μεσιέ και τον Πιερ Μεσαίν, γι´αυτό και είναι απίθανο να αντιστοιχεί στο Μ102.

## Παραπομπές


## Εξωτερικοί σύνδεσμοι

* SEDS Messier pages: Messier 102 
* SEDS Messier pages: The Messier 102 Controversy 

102
Γκραν Κάνιον

Το **Γκραν Κάνιον** (αγγλικά: *Grand Canyon*, μτφ. «Μεγάλο Φαράγγι») είναι μακρύ φαράγγι που σμιλεύτηκε από τον ποταμό Κολοράντο και βρίσκεται στην πολιτεία της Αριζόνα των Ηνωμένων Πολιτειών Αμερικής. Το μεγαλύτερο μέρος του αποτελεί το Εθνικό Πάρκο του Γκραν Κάνυον, ένα από τα πρώτα εθνικά πάρκα των ΗΠΑ και Μνημείο Παγκόσμιας Κληρονομιάς της UNESCO.

Έχει μήκος 446 χιλιομέτρων, πλάτος μεταξύ 6,5 και 29 χιλιομέτρων και βάθος που φτάνει τα 1,83 χιλιόμετρα. Από τα τέλη της Κρητιδικής περιόδου, ο ποταμός Κολοράντο και οι παραπόταμοι του έσκαψαν ένα-ένα τα επίπεδα του Υψιπέδου του Κολοράντο, τα οποία έχουν ηλικία μέχρι και 2 δις χρόνια, σχηματίζοντας το Γκραντ Κάνυον. Πρόσφατες έρευνες έδειξαν πως ο ποταμός Κολοράντο πήρε τη σημερινή του μορφή πριν από 17 εκατομμύρια χρόνια . Η έλλειψη υγρασίας και κατ'επέκταση βλάστησης και περίοδοι ταχείας διάβρωσης ακολουθούμενες από περιόδους πεπλάτυνσης του φαραγγιού και η ύπαρξη στρωμάτων με διαφορετική αντοχή στη διάβρωση, έδωσαν στο Γκραντ Κάνυον το σημερινό του σχήμα.

Πριν από τον αποικισμό της Αμερικής από τους Ευρωπαίους, στην περιοχή ζούσαν φυλές ιθαγενών Αμερικανών, κυρίως οι "Pueblos" που από το 1.200 π.Χ. έφτιαχναν τα καταλύματα τους μέσα στις σπηλιές του φαραγγιού και θεωρούσαν το φαράγγι ιερό. Απόγονοι των αρχαίων αυτών φυλών είναι οι Ινδιάνοι Ναβάχο. Ο πρώτος Ευρωπαίος που αντίκρισε το Γκραντ Κάνυον ήταν ο Ισπανός *Γκαρσία Λόπες ντε Κάρδενας* (αμερικάνικα ισπανικά), ή *Γκαρθία Λόπεθ ντε Κάρδενας* (καστιλιάνικα ισπανικά) το 1540.

## Παραπομπές


Κατηγορία:Φαράγγια
Κατηγορία:Γεωγραφία των Ηνωμένων Πολιτειών
Κατηγορία:Αριζόνα
Κατηγορία:Μνημεία Παγκόσμιας Κληρονομιάς στις Ηνωμένες Πολιτείες
Κατηγορία:Εθνικά πάρκα των ΗΠΑ
Audi RS5

Το **Audi RS5** είναι το ισχυρότερο μοντέλο της σειράς A5 της Audi και η πρώτη γενιά του παρουσιάστηκε στο Σαλόνι Αυτοκινήτου της Γενεύης τον Μάρτιο του 2010. Αρχικά ήταν διαθέσιμο με κιβώτιο διπλού συμπλέκτη 7 σχέσεων. Από τον Μάρτιο του 2017 έως τον Νοέμβριο του 2024 παρήχθη η δεύτερη γενιά του.

## Πρώτη γενιά
### Βελτιώσεις
Το RS5 φέρει ορισμένες εμφανείς αλλαγές σε σύγκριση με το στάνταρ Audi A5:

* διαφορετικούς προφυλακτήρες εμπρός και πίσω, για καλύτερη αεροδυναμική
* ανασηκώμενη πίσω αεροτομή (αυτόματα από τα 120 km/h)
* καθρέφτες αλουμινίου
* διπλή εξάτμιση με οβάλ «μπούκες»

Στο εσωτερικό, η δερμάτινη ταπετσαρία, η επένδυση από ανθρακονήματα, το σπορ δερμάτινο τιμόνι και τα καθίσματα, τα πεντάλ αλουμινίου και τα διάφορα γράμματα RS5 είναι στάνταρ.

### Κινητήρας
Ο βενζινοκινητήρας του RS5 βασίζεται σε αυτόν του τελευταίου Audi RS4, με αυξημένη ωστόσο κατά 30 ίππους (450 PS στις 8.250 στροφές το λεπτό) ισχύ, ενώ ταυτόχρονα η ροπή παρέμεινε ίδια, στα 430 N·m στις 4.000 έως 6.000 στροφές το λεπτό. Επιπλέον, το RS5 είναι εφοδιασμένο με ημιαυτόματο κιβώτιο διπλού συμπλέκτη **S-Tronic** 7 σχέσεων και με μόνιμη τετρακίνηση **quattro**, χαρακτηριστικό όλων των Audi υψηλών επιδόσεων. Παράλληλα, το αυτοκίνητο διαθέτει σπορ ανάρτηση, η οποία, όπως και το κιβώτιο ταχυτήτων, μπορούν να ρυθμιστούν μέσω του συστήματος **Audi Drive Select**.



*Εργοστασιακές μετρήσεις


## Δεύτερη γενιά (2017 - 2024)

Η δεύτερη γενιά του RS5 βασίζεται στο A5 F5 και παρουσιάστηκε επίσημα ως coupé στο 87ο Σαλόνι Αυτοκινήτου της Γενεύης τον Μάρτιο του 2017. Το σπορ coupé κυκλοφόρησε τον Ιούνιο του 2017 σε τιμές που ξεκινούσαν από 80.900 ευρώ.[6] Η εκδοχή RS5 Sportback παρουσιάστηκε στο Διεθνές Σαλόνι Αυτοκινήτου της Νέας Υόρκης το 2018. Αρχικά εισήχθη μόνο στις ΗΠΑ και τον Καναδά. Στην Ευρώπη, κυκλοφόρησε μόλις τον Φεβρουάριο του 2019. 

## Εξωτερικοί σύνδεσμοι

* Η επίσημη Γερμανική ιστοσελίδα του Audi RS5
* Η επίσημη Ελληνική ιστοσελίδα του Audi RS5
* autobild.gr/ Audi RS5
* i-live.gr/ Audi RS5

RS5
Κατηγορία:Γερμανικά αυτοκίνητα
Κατηγορία:Σπορ αυτοκίνητα
Αντιαποικιοκρατία

Γενικά με τον όρο **αντιαποικιοκρατία**, ή **αντιαποικιοκρατισμός,** υποδηλώνεται το σύνολο των δραστηριοτήτων εκείνων, που μπορεί να εμφανίζεται και ως κίνημα πολιτών, ενάντια στην αποικιοκρατία ή τον αποικιοκρατισμό. Ιδιαίτερα όμως αναφέρεται κατά των χωρών εκείνων που εφαρμόζουν ή ακόμα και που υπάρχουν υπόνοιες ότι σχεδιάζουν να εφαρμόσουν αποικιοκρατισμό.

Έτσι στη σύγχρονη εποχή και ειδικότερα στα τελευταία χρόνια ο όρος αυτός χρησιμοποιείται ευρύτατα ιδίως δημοσιογραφικά για να καταδείξει οργανωμένα κινήματα λαών, ή ακόμα και ως επίσημες δηλώσεις ηγετών λαών κατά, επί το πλείστον, ευρωπαϊκών χωρών ή των ΗΠΑ, στις σχέσεις τους με λαούς που δεν ανήκουν στην Ευρώπη.

Ειδικότερα ο εκδηλωμένος σήμερα αντιαποικιοκρατισμός που τις περισσότερες φορές ταυτίζεται με τον αντιαμερικανισμό, κυρίως εκ μέρους κάποιων λαών της Ασίας, της Αφρικής και κάποιων της Λατινικής Αμερικής.

Ο όρος αντιαποικιοκρατισμός και ο όρος αντιιμπεριαλισμός δεν είναι συνώνυμοι. Έχουν κάποιο κοινό σημείο, οικονομικής αντίδρασης, επί του λεγόμενου "οικονομικού ελέγχου", (μονοπώλιο), που τις περισσότερες φορές είναι αυτό που δημιουργεί και τη σύγχυση με συνέπεια να θεωρούνται λανθασμένα συνώνυμες.

## Δείτε επίσης
*Ιμπεριαλισμός
*Καπιταλισμός

Κατηγορία:Διεθνείς σχέσεις
Κατηγορία:Γεωπολιτική
Κατηγορία:Αποικιοκρατία
Αλέξανδρος Ν. Λεβίδης

Ο **Αλέξανδρος Λεβίδης** του Νικολάου ήταν Ιερολοχίτης και αγωνιστής του 1821.

## Βιογραφία
Το 1821, κατά τις σφαγές της Κωνσταντινούπολης οπού μαζί με άλλους προκρίτους της πόλης εκτελέστηκαν και πολλοί από την οικογένεια του, διέμενε με τον πατέρα του στην Μολδοβλαχία.
Κατατάχθηκε από τους πρώτους στον Ιερό Λόχο, μαζί με τον αδελφό του Κωνσταντίνο και τους 4 εξαδέλφους του Αΐναρδάρη  και πολέμησε υπό τον Υψηλάντη.
Ήταν ανάμεσα στους πενήντα διασωθέντες του Ιερού Λόχου στη μάχη του Δραγατσανίου, χάρη στην διάσωση του από τον Γιωργάκη Ολύμπιο.
Πήρε μέρος σε όλες τις μάχες που έδωσαν οι Ιερολοχίτες και συνέχισε τον αγώνα με την κάθοδό του στην μαχόμενη Ελλάδα.
Κατατάχθηκε στον Τακτικό Στρατό και πολέμησε σε πολλές μάχες που έδωσε το Τακτικό Σώμα, ως Υπαξιωματικός.
Τη νύκτα της 12 Δεκεμβρίου 1826, πήρε μέρος στην επιχείρηση που οργάνωσε και εκτέλεσε ο Φαβιέρος για την ενίσχυση των πολιορκημένων στην Ακρόπολη. Με λίγους συντρόφους του πέρασε μέσα από το τουρκικό στρατόπεδο και εφοδίασε τους πολιορκημένους με πυρομαχικά.

Πέθανε στην Αθήνα κατά τα πρώτα έτη της Βασιλείας του Όθωνα.

Αλεξανδρος
Λ
Τρικεράτωψ

Ο **τρικεράτωψ** [*δημοτική*: τρικεράτοπας] (Triceratops) ήταν ένα γένος μεγάλων φυτοφάγων δεινόσαυρων που έζησε στη Βόρεια Αμερική κατά την ύστερη Κρητιδική περίοδο. 

## Μορφολογία
αριστερά|μικρογραφία
αριστερά|μικρογραφία|Σκελετός του ''T. prorsus'' (πάνω) και του ''T. horridus''
Ο τρικεράτωψ ήταν από τους μεγαλύτερους δεινόσαυρους της οικογένειας των Κερατόψιδων. Το μήκος του εφτανε τα 7- 9 μ. (1 μέτρο είχαν μόνο τα κέρατά του), ύψος μέχρι 3 μ. και βάρος που έφτανε τους 6 - 12 τόνους. 

Είχε 2 μεγάλα μετωπιαία κέρατα κι ένα μικρότερο στο ρύγχος του. Με αυτά αμυνόταν ενάντια στους εχθρούς του και κυρίως πάλευε με τα ομοειδή του, όπως ακριβώς παλεύουν σήμερα και τα ελάφια για το δικαίωμα του ζευγαρώματος. Είχε επίσης και ένα μεγάλο λοφίο που μάλλον ήταν ζωηρά χρωματισμένο για να το επιδεικνύει στα θηλυκά την περίοδο αναπαραγωγής. 

Αν πλησίαζε κανένας μεγάλος σαρκοφάγος δεινόσαυρος όπως ο Τυραννόσαυρος η αγέλη πιθανώς σχημάτιζε κύκλο γύρω από τα μικρά για να τα προστατέψει. Το δέρμα του ήταν σχετικά ασυνήθιστο σε σχέση με τους άλλους δεινόσαυρους και πιθανόν να έφερε αδύναμες αραιές τρίχες σαν αυτές του γουρουνιού όπως ο Ψιττακόσαυρος. 

Το ράμφος και τα δόντια του Τρικεράτοπα ήταν εξειδικευμένα στην σύνθλιψη και κατανάλωση φυτών.

## Συστηματική ταξινόμηση

### Είδη
Το γένος περιλαμβάνει 2 είδη:  
* *Triceratops horridus* και τον 
* *Triceratops prorsus*.

### Ταξινόμηση
Ο τρικεράτωψ είναι το πιο δημοφιλές μέλος της οικογένειας των Κερατόψιδων, μιας οικογένειας μεγάλων κερασφόρων δεινοσαύρων της Βόρειας Αμερικής. Η ακριβής θέση του τρικεράτοπα ανάμεσα στα κερατόψιδα έχει σηζητηθεί τα τελευταία χρόνια. Σύγχηση έχει προκληθεί κυρίως από τον συνδιασμο μικρών, στερεών οστέινων κολάρων (παρόμοια με εκείνα του Σεντροσαυρίνων) και του μετώπου με τα μακριά κέρατα (περισσότερο μοιάζει με μέλος της οικογένειας Κερατοψίνες, γνωστή και ως Χασμοσαυρίνες). Στην πρώτη επισκόπιση των κερασφόρων δεινόσαυρων, η R. S. Lull υπέθεσαν δύο καταγωγές: η πρώτη από τον Μονοκλόνιο και τον Σεντρόσαυρο οδηγώντας στον Τρικεράτοπα, και η δεύτερη με τον Κεράτοπα και τον Τορόσαυρο, κάνοντας τον Τρικεράτοπα έναν Σεντροσαυρίνο, καθώς η ομάδα είναι κατανοητή σήμερα . Ύστερες αναθεωρήσεις υποστηρίζουν την άποψη αυτή, περιγράφοτας επίσημα την πρώτη ομάδα ως Σεντροσαυρίνες (περιλαμβάνοντας τον Τρικεράτοπα)και την δεύτερη πμάδα ως Χασμοσαυρίνες.

Το παρακάτω κλαδόγραμμα ακολουθεί την θεωρία του Λόνγκριτζ (2015), ο οποίος ονόμασε ένα νέο είδος Πεντακεράτοπα, και περιλαμβάνει σχεδόν όλα τα είδη της υποοικογένειας Χασμοσαυρίνες :

## Κατανομή
Ο τρικεράτωψ έζησε αποκλειστικά στη Βόρεια Αμερική. Απολιθώματά του βρέθηκαν στον δυτικό Καναδά (Αλμπέρτα, Έντμοντον) και τις δυτικές ΗΠΑ (Μοντάνα, Νότια Ντακότα, Ουαϊόμινγκ κλπ.). Μέχρι σήμερα έχουν ανακαλυφθεί 50 κρανία και μερικοί ελλειπείς σκελετοί.

## Παραπομπές



Κατηγορία:Κερατοψίδες
Κατηγορία:Σύμβολα της Νότιας Ντακότα
Κατηγορία:Σύμβολα του Ουαϊόμινγκ
Βουλανζερίτης

Ο **Βουλανζερίτης** () είναι θειούχο ορυκτό του μολύβδου και του αντιμονίου. Το όνομα του αποδόθηκε προς τιμήν του Γάλλου μεταλλειολόγου *Charles Louis Boulanger* (1810–1849), ο οποίος πρόσεξε πρώτος δείγματά του και τα εξέτασε.

Είναι ορυκτό που απαντά σε υδροθερμικές φλέβες χαμηλών ή μέσων θερμοκρασιών. Λόγω της υφής του να σχηματίζει συσσωματώματα που ομοιάζουν με σωρούς από πτίλα (πούπουλα), αποκαλείται, μαζί με τον τζεϊμσονίτη "feathered ore" (πτιλοειδές μετάλλευμα).

Παραλλαγή του μπουλανζερίτη αποκαλείται, επίσης **πλυμοζίτης** (plumosite) ακριβώς λόγω αυτής της υφής. Χρησιμοποιείται ως δευτερεύον μετάλλευμα αντιμονίου, ενώ λόγω των υφών του είναι περιζήτητος από συλλέκτες.

Ορυκτά με τα οποία σχετίζεται είναι ο σιδηροπυρίτης, ο σφαλερίτης, ο γαληνίτης, ο σιδηρίτης, ο αρσενοπυρίτης, ο αντιμονίτης και ο χαλαζίας.

Εμφανίζει παγκόσμια εξάπλωση. Ορισμένα κοιτάσματά του άξια μνείας είναι στη Γαλλία, στην Τοσκάνη της Ιταλίας (ορυχείο Bottino), τη Λαπωνία, τις περιοχές Västmanland και Bolinden στη Σουηδία, τα όρη Χαρτς και τη Βαυαρία της Γερμανίας, την Τρέπτσα της Σερβίας, την Τσεχία, τις ΗΠΑ (Πολιτείες Άινταχο, Μοντάνα, Κολοράντο), το Μεξικό (περιοχή Zacatecas), το Οντάριο του Καναδά, την Γκάνα (περιοχή "Golden belt"), τη Ναμίμπια, την Κίνα, τη Νότια Ρωσία, την Αυστραλία και τη Βολιβία.

Στην Ελλάδα απαντά στην Πάνορμο της νήσου Τήνου, στα μεταλλεία Λαυρίου (περιοχές Λαύριο, Καμάριζα και Πλάκα), στα μεταλλεία Κασσάνδρας Χαλκιδικής (Στρατώνι, Μαδέμ Λάκκος) και στο κοίτασμα χαλκού - μολυβδαινίου στη Μαρώνεια Ροδόπης.

## Πηγές
* Handbook of Mineralogy
* Mindat.org
* Galleries.com
* Webmineral.com

## Δείτε επίσης
* Κατάλογος ορυκτών
* Κατάλογος ορυκτών των μεταλλείων Λαυρίου

## Βιβλιογραφία
* James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1-4437-4224-4
* Frederick H. Pough, Roger Tory Peterson, Jeffrey (PHT) Scovil, *A Field Guide to Rocks and Minerals*, Houghton Mifflin Harcourt, 1988 ISBN 0-395-91096-X
* Walter Schumann, R. Bradshaw, K. A. G. Mills, *Handbook of Rocks, Minerals and Gemstones*, Houghton Mifflin Harcourt, 1993 ISBN 0-395-51137-2

Βουλανζεριτης
Κατηγορία:Ορυκτά του θείου
Κατηγορία:Ορυκτά του μολύβδου
Διεθνής Κομμουνιστική Επιθεώρηση

Η ***Διεθνής Κομμουνιστική Επιθεώρηση*** (**ΔΚΕ**) είναι περιοδικό το οποίο εκδίδεται σε τέσσερις γλώσσες: Στα αγγλικά, ισπανικά, ρώσικα και ελληνικά, ενώ διαδικτυακά είναι διαθέσιμο και στα γαλλικά, ιταλικά, γερμανικά και πορτογαλικά. Αποτελεί μια μορφή συνεργασίας ανάμεσα σε θεωρητικά και πολιτικά περιοδικά Κομμουνιστικών Κομμάτων που έχουν κοινές θέσεις για μια σειρά από θεμελιώδη θεωρητικά και ιδεολογικά ζητήματα.

## Συμμετέχοντες
* Κόμμα Εργασίας Αυστρίας
* *Ετούντ Μαρξίστ* (Κόμμα Εργασίας Βελγίου)
* *Κομμουνιστική Επιθεώρηση* (Κομμουνιστικό Κόμμα Ελλάδας)
* *Σζαμπάντσαγκ* (Ουγγρικό Κομμουνιστικό Εργατικό Κόμμα)
* Σοσιαλιστικό Κίνημα Καζακστάν
* *Σοσιαλίστι Λάτβια* (Σοσιαλιστικό Κόμμα Λετονίας)
* *Τσάιτουνγκ φομ Λέτσεμπουργκερ φόλεκ* (Κομμουνιστικό Κόμμα Λουξεμβούργου)
* *Ελ Κομουνίστα* (Κομμουνιστικό Κόμμα Μεξικού)
* *Νουέστρα Πολίτικα* (Κομμουνιστικό Κόμμα Εργαζομένων Ισπανίας)
* *Προπουέστα Κομουνίστα* (Κομμουνιστικό Κόμμα των Λαών της Ισπανίας)
* *Σοβέτσκι Σαγιούζ* (Κομμουνιστικό Εργατικό Κόμμα Ρωσίας)
* *Γκελενέκ* (Κομμουνιστικό Κόμμα Τουρκίας)
* *Ντεμπάτε Αμπιέρτο* (Κομμουνιστικό Κόμμα Βενεζουέλας)

## Εξωτερικοί σύνδεσμοι
* Ιστότοπος του περιοδικού ''Διεθνής Κομμουνιστική Επιθεώρηση''

Κατηγορία:Πολιτικά έντυπα
Κατηγορία:Κομμουνιστικό Κόμμα Ελλάδας
Τσαγιέρα του Ράσελ

Η **Τσαγιέρα του Ράσελ** (αγγλ.*Russell's Teapot*), συχνά αποκαλούμενη και **Θεϊκή** ή **Επουράνια Τσαγιέρα**, είναι μία μεταφορά που χρησιμοποίησε ο φιλόσοφος Μπέρτραντ Ράσελ (1872-1970) σύμφωνα με την οποία, για ένα ισχυρισμό ο οποίος δεν μπορεί να διαψευσθεί, το βάρος της απόδειξης το φέρει αυτός που κάνει τον ισχυρισμό και όχι αυτός που προσπαθεί να τον καταρρίψει. Χρησιμοποιείται κυρίως ως επιχείρημα για τη μη ύπαρξη του Θεού από τους σκεπτικιστές.

## Πρωτότυπο Κείμενο

Σε ένα αδημοσίευτο άρθρο του περιοδικού *Illustrated* το 1952, με τίτλο «*Is there a God?» (Υπάρχει Θεός;*), ο Ράσελ έγραψε :

## Σύγχρονη χρήση
[right|thumb|Ο [Ρίτσαρντ Ντόκινς.]]
Ο άθεος συγγραφέας και επιστήμονας Ρίτσαρντ Ντόκινς, στο βιβλίο του «*εφημέριος του Διαβόλου» (A Devil's Chaplain)*, χρησιμοποίησε την Τσαγιέρα του Ράσελ, με παρόμοιο τρόπο, ως επιχείρημα ενάντια σε αυτό που ονόμασε «αγνωστικιστική συμφιλίωση», τον συμβιβασμό που επιτρέπει την ύπαρξη των τομέων φιλοσοφίας που ασχολούνται αποκλειστικά με θρησκευτικά θέματα. Η επιστήμη δεν έχει τρόπο να αποδείξει την ύπαρξη ή μη ύπαρξη του θεού. Ως εκ τούτου, σύμφωνα με τους συμφιλιωτές αγνωστικιστές, επειδή είναι θέμα προσωπικής προτίμησης, η πίστη και η δυσπιστία σχετικά με την ύπαρξη ενός υπέρτατου όντος είναι εξίσου άξιες σεβασμού και προσοχής. Ο Ντόκινς παρουσιάζει την τσαγιέρα ως απαγωγή σε άτοπο αυτής της θέσης: εφόσον ο αγνωστικισμός απαιτεί απόδοση ίσου σεβασμού προς την πίστη και τη δυσπιστία περί ύπαρξης ενός υπέρτατου όντος, τότε θα πρέπει επίσης να δίδει τον ίδιο σεβασμό και στην πίστη για την ύπαρξη της τσαγιέρας δορυφόρου, δεδομένου ότι η ύπαρξη της τσαγιέρας σε τροχιά μεταξύ Γης και Άρη είναι εξίσου εύλογη επιστημονικά με την ύπαρξη ενός ανώτατου όντος.

## Δείτε Επίσης
* Ξυράφι του Όκαμ
* Ορθολογισμός

## Σημειώσεις


## Παραπομπές


## Εξωτερικοί σύνδεσμοι
* 

Κατηγορία:Αθεϊσμός
Κατηγορία:Φιλοσοφία της θρησκείας
Κατηγορία:Σκεπτικισμός
Κατηγορία:Κριτική των θρησκειών
Κατηγορία:Αγνωστικισμός
Χανκ Γουίλιαμς

Ο **Χίραμ Κινγκ Γουίλιαμς** (*Hiram King Williams*, 17 Σεπτεμβρίου 1923 - 1 Ιανουαρίου 1953), γνωστός περισσότερο ως **Χανκ Γουίλιαμς** (*Hank Williams*) ήταν Αμερικανός μουσικός της κάντρι που γνώρισε μεγάλη επιτυχία κατά την περίοδο μετά το δεύτερο παγκόσμιο πόλεμο. Θεωρείται ένας από τους σπουδαιότερους εκπροσώπους της κάντρι, καθώς συνέβαλε στη μετάβασή της από ένα τοπικό είδος της υπαίθρου σε εθνικό είδος με μεγάλη απήχηση και στις αστικές περιοχές. Πολλές συνθέσεις του συγκαταλέγονται σήμερα στο κλασικό ρεπερτόριο της κάντρι μουσικής, όπως τα τραγούδια *Lovesick Blues*, *Cold, Cold Heart*, *Jambalaya (on the Bayou)*, και *Your Cheatin’ Heart*.

Γεννημένος στην Αλαμπάμα των ΗΠΑ, από νεαρή ηλικία ασχολήθηκε με τη μουσική και γνωρίστηκε με τον πλανόδιο αφροαμερικανό μουσικό Ρούφους Πέιν, ο οποίος τον βοήθησε να αναπτύξει τις δεξιότητές του στην κιθάρα. Από το 1937 έως το 1942 έπαιζε μουσική σε ραδιοφωνικό σταθμό του Μοντγκόμερι και αργότερα σχημάτισε το συγκρότημα *Driftin' Cowboys*. Υπέγραψε το πρώτο επαγγελματικό συμβόλαιο το 1946 με τη συμβολή του κυνηγού ταλέντων Φρεντ Ρόουζ και πολύ γρήγορα η φήμη του εξαπλώθηκε, γνωρίζοντας μεγάλη επιτυχία. Πέθανε την πρωτοχρονιά του 1953 από καρδιακή προσβολή, ενώ βρισκόταν καθοδόν προς συναυλία, αφήνοντας πίσω του μια σύντομη καριέρα.

## Δείτε Επίσης
*Hey Good Lookin

## Παραπομπές


## Πηγές
*Starr, Larry and Waterman, Christopher. *American Popular Music* Oxford University Press, USA: 2008
*"Hank Williams Sr.", The Encyclopedia of Alabama 

## Εξωτερικοί σύνδεσμοι
*Δισκογραφία Χανκ Γουίλιαμς 

Κατηγορία:Αμερικανοί τραγουδιστές
Κατηγορία:Αμερικανοί τραγουδοποιοί
Κατηγορία:Αμερικανοί μουσικοί
Κατηγορία:Κάντρι μουσικοί
Κατηγορία:Βραβευμένοι με Grammy
Αόρατος Ροζ Μονόκερως

thumb|right|Μία απεικόνιση του Αόρατου Ροζ Μονόκερου 
thumb|right|Η παραπάνω εικόνα, κατά τα φαινόμενα, εμφανίζεται ως κενή, όμως με την κατάλληλη επεξεργασία με ένα πρόγραμμα επεξεργασίας εικόνων εμφανίζεται ο Αόρατος Ροζ Μονόκερως. 
Ο **Αόρατος Ροζ Μονόκερως** είναι ο θεός μιας παρωδίας θρησκείας που στόχο έχει τη σάτιρα των θρησκευτικών πιστεύω.

Το παράδοξο που παρουσιάζει η μορφή του (ροζ και αόρατος ταυτόχρονα), καθώς και η αδυναμία των πιστών άλλων θρησκειών να αποδείξουν πως δεν υπάρχει ο Αόρατος Ροζ Μονόκερως, σατιρίζουν τις, κατά τους αθεϊστές, παράλογες ιδιότητες που δίνουν οι θεϊστές στη θεότητα την οποία πιστεύουν. Συγκαταλέγεται στα δόγματα σαρκαστικής θρησκευτικής κρυπτοζωολογίας.

## Ιστορία

Η πρώτη αναφορά στον Αόρατο Ροζ Μονόκερο που έχει καταγραφεί, έγινε στις 7 Ιουλίου του 1990 στο γκρουπ *alt.atheism* του Usenet.

Η ιδέα αναπτύχθηκε περισσότερο από το 1994 μέχρι το 1995 από μία ομάδα φοιτητών, οι οποίοι έφτιαξαν ένα μανιφέστο που διακήρυττε και ανέλυε λεπτομερώς μία θρησκεία, που αφορούσε πολλούς ιπτάμενους ροζ μονόκερους.

Ένα απόσπασμα από το μανιφέστο, το οποίο υπήρξε πόλος έμπνευσης για την ανάπτυξη της παρωδίας:

:*"Οι Ιπτάμενοι Ροζ Μονόκεροι είναι όντα μεγάλης πνευματικής δύναμης. Το γνωρίζουμε αυτό, διότι έχουν τη δυνατότητα να είναι αόρατοι και ροζ την ίδια στιγμή. Όπως και στις υπόλοιπες θρησκείες, η Πίστη στους Αόρατους Ροζ Μονόκερους βασίζεται στη λογική και την πίστη. Όλοι πιστεύουμε πως είναι ροζ και όλοι γνωρίζουμε πως λογικά είναι αόρατοι, επειδή δεν μπορούμε να τους δούμε."*

Πλέον, ο Αόρατος Ροζ Μονόκερως αποτελεί φαινόμενο του Ίντερνετ, έχοντας συγκεντρώσει χιλιάδες οπαδούς που ανακήρυξαν τους εαυτούς τους "*πιστούς*".

## Συμβολισμός

Συνηθίζεται όταν γίνεται αναφορά στον Αόρατο Ροζ Μονόκερω, να τονίζεται το γεγονός πως επειδή είναι αόρατος, κανείς δεν μπορεί να αποδείξει πως δεν υπάρχει (ή πως δεν είναι ροζ). Αυτή η πρόταση αποτελεί παρωδία των ιδιοτήτων του Θεού: ότι ο Θεός, δηλαδή, ως δημιουργός του Σύμπαντος, δεν υπόκειται στους νόμους που έχει δημιουργήσει, και συνεπώς η ανικανότητα εντοπισμού του στον κόσμο μας δεν αποδεικνύει την ύπαρξη του ή την ανυπαρξία του, καθώς ο Θεός δεν έχει υλική υπόσταση.

Κατά τους αθεϊστές, ο Αόρατος Ροζ Μονόκερως δεν είναι παρά ένα παράδειγμα, που επιχειρεί να καταδείξει τον παραλογισμό που κρύβεται πίσω από τις υπερφυσικές ιδιότητες και την έλλειψη αποδείξεων, που κρύβονται πίσω από την ύπαρξη μία θεότητας. Τα δύο βασικά χαρακτηριστικά της, η λεγόμενη "*αορατότητα*" της, και το χρώμα της (*ροζ*), είναι παράλογα και αντιφατικά στοιχεία, και εκεί έγκειται η σάτιρα. Το παράδοξο της ύπαρξης θεοτήτων που είναι αόρατες, αλλά και ορατές συγχρόνως συναντάται σε μερικές Ανατολικές Ασιατικές θρησκείες.

## Δείτε Επίσης
* Ιπτάμενο μακαρονοτέρας
* Τσαγιέρα του Ράσελ
* Κρυπτοζωολογία

## Πηγές


Κατηγορία:Αγνωστικισμός
Κατηγορία:Αθεϊσμός
Κατηγορία:Κριτική των θρησκειών
Κατηγορία:Χιούμορ
Κατηγορία:Παρωδίες Θρησκειών
Κατηγορία:Διαδικτυακά μιμίδια
CSI: Λας Βέγκας

Το **CSI: Λας Βέγκας** είναι μια αστυνομική σειρά αμερικάνικης παραγωγής που έκανε πρεμιέρα στις 6 Οκτωβρίου 2000 και προβάλλεται μέχρι και σήμερα. Είναι το πρώτο και παλαιότερο CSI της τριλογίας. Ο κανονικός του τίτλος είναι **CSI: Crime Scene Investigation** και η σειρά προβάλλεται από το αμερικάνικο κανάλι CBS. 

## Πλοκή
Η ομάδα του Γκιλ Γκρίσομ (Γουλίαμ Πήτερσον), του επικεφαλής, απαρτίζεται από την Κάθριν Γουίλοους (Μαργκ Χέλγκενμπεργκερ), ειδική στις εγκληματολογικές υποθέσεις, τον Γουόρικ Μπράουν (Γκάρι Ντόρνταν), οξυδερκή αναλυτή και παθιασμένο με την έρευνα, τον όμορφο Νικ Στόουκς (Τζορτζ Ίντζ), την Σάρα Σάιντλ (Τζόρτζια Φοξ), την έμπιστη συνεργάτη του Γκρίσομ, η οποία συχνά ακολουθεί δικές της ανορθόδοξες μεθόδους για να φτάσει στη λύση των υποθέσεων. Η επίλεκτη ομάδα θα έρθει συχνά σε διαφωνία με τον αρχηγό Τζιμ Μπρας (Πωλ Γκιλφόϊλ), τον πρώην επικεφαλής τους, που πλέον έχει μετατεθεί στο Τμήμα Ανθρωποκτονιών. Η ομάδα του Γκιλ Γκρίσομ θα πρέπει να εξιχνιάσει κάθε έγκλημα και να βρει την λύση του μυστηρίου.

Παίζουν: Γκάρι Ντέρνταν, Τζορτζ Ιντς, Τζόρτζια Φοξ, Πωλ Γκίλφοϊλ.

## Επισκόπηση Σειράς

## Πορεία-Βραβεία
Διέγραψε μια εξαιρετικά πετυχημένη πορεία με εννέα κύκλους, με το τελευταίο επεισόδιο να βγαίνει στον αέρα τον Μάιο του 2009. Υπήρξε για επτά συνεχή χρόνια υποψήφια για το βραβείο της πιο αγαπητής δραματικής σειράς στα βραβεία People's Choice Awards, κερδίζοντας σταθερά το πρώτο βραβείο από το 2003 έως το 2006. Η πρωταγωνίστρια Μαργκ Χέλγκενμπεργκερ ήταν δύο φορές υποψήφια για καλύτερη γυναικεία ερμηνεία στις Χρυσές Σφαίρες, ενώ τα Βραβεία Emmy περιλάμβαναν κάθε χρόνο λίστες υποψηφιοτήτων από διάφορες κατηγορίες στο όνομα των *CSI: Λας Βέγκας*.

## Παρόμοιες τηλεοπτικές σειρές
*
*

## Εξωτερικοί σύνδεσμοι
*CBS ''CSI: Λας Βέγκας'' επίσημος ιστότοπος  
*To ''CSI: Λας Βέγκας'' στο ΤV.COM  
*O ιστότοπος του ''CSI: Λας Βέγκας'' στο ΣΚΑΪ 

Κατηγορία:Αμερικανικές τηλεοπτικές σειρές
Κατηγορία:Αστυνομικές σειρές
Κατηγορία:Τηλεοπτικές σειρές των CBS Television Studios
Κατηγορία:Τηλεοπτικές σειρές του CBS
CSI: Μαϊάμι

Το **CSI: Μαϊάμι** είναι μια αστυνομική σειρά αμερικάνικης παραγωγής που έκανε πρεμιέρα στις 23 Σεπτεμβρίου 2002. Είναι το πρώτο spin-off του  που προβάλλεται από το αμερικάνικο κανάλι CBS. Στην Ελλάδα η σειρά προβλήθηκε από το ΣΚΑΪ και το Alpha TV. Την περίοδο 2020-2021 προβάλλονταν κάθε βράδυ μετά τα μεσάνυχτα από το Mega. Προβάλλεται και από το συνδρομητικό κανάλι Novacinema.

## Πλοκή
Η επίλεκτη ερευνητική ομάδα CSI Miami εξιχνιάζει δύσκολα εγκλήματα και σκοτεινές υποθέσεις στο Μαϊάμι.
Αρχηγός της ομάδας είναι ο Ορέισιο Κέιν, πρώην ντετέκτιβ ανθρωποκτονιών. Η ομάδα του έχει τους εξής πρωταγωνιστές  την Κάλι Ντουκέιν, τον Έρικ Ντέλκο εμπειρογνώμονα στην υποβρύχια έρευνα, την ιατροδικαστή Άλεξ Γουντς και τον Ράιαν Γουλφ, το νεότερο μέλος της ομάδας. Βοηθός του Ορέισιο σε αρκετές περιπτώσεις είναι ο ντετέκτιβ Φρανκ Τριπ, ένας σκληρός, αλλά προσεκτικός αστυνομικός από το Τέξας.

## Επισκόπηση σειράς

* Το 100ό επεισόδιο της σειράς προβλήθηκε στις 2 Οκτωβρίου 2006.

## Πορεία-Βραβεία
Διέγραψε μια εξαιρετικά πετυχημένη πορεία με οκτώ κύκλους, ενώ έχουν απονεμηθεί πολλά βραβεία μεταξύ των οποίων βραβείο Emmy και αγαπημένης σειράς του κοινού για το 2003.

## Παρόμοιες τηλεοπτικές σειρές
*
*

## Παραπομπές


## Εξωτερικοί σύνδεσμοι

* CBS ''CSI:Μαϊάμι'' επίσημος ιστότοπος 
* To ''CSI:Μαϊάμι'' στο ΤV.COM  
* O ιστότοπος του ''CSI:Μαϊάμι'' στο ΣΚΑΪ 

Κατηγορία:Αμερικανικές τηλεοπτικές σειρές
Κατηγορία:Αστυνομικές σειρές
Κατηγορία:Τηλεοπτικές σειρές του CBS
Κατηγορία:Τηλεοπτικά spin-off
Αχμέντ Καμίλ Ακντίκ

Ο **Αχμέντ Καμίλ Ακντίκ** (τουρκ. *Ahmed Kamil Akdik*, 1861-1941) ήταν Τούρκος καλλιγράφος. Θεωρείται ένας από τους τελευταίους σπουδαίους εκπροσώπους της οθωμανικής καλλιγραφίας. 

## Βιογραφία
Γεννήθηκε στη συνοικία Φιντικλί της Κωνσταντινούπολης. Υπήρξε αρχικά μαθητής του Σουλεϊμάν Εφέντη και αργότερα του Σαμί Εφέντι. Μετά από προτροπή του τελευταίου, άλλαξε για μικρό χρονικό διάστημα το όνομά του από Καμίλ σε Χασίμ υπογράφοντας με αυτό ορισμένα έργα του. Από τον Σαμί Εφέντη διδάχτηκε τις γραφές σουλούς, νεσίχ, ντιβάνι και τζελί ντιβάνι, καθώς και το σχεδιασμό τουρά, ενώ όταν εκείνος πέθανε, ο Αχμέντ Καμίλ τον διαδέχτηκε στο αυτοκρατορικό Διβάνι. Εργάστηκε ως δάσκαλος καλλιγραφίας στο Κολέγιο Καλλιγραφίας (τουρκ. Medresetülhattâtin) και στη σχολή Γαλατάσαράι. To 1355/1936 έγινε καθηγητής στην Ακαδημία Καλών Τεχνών (σημ. Πανεπιστήμιο Μιμάρ Σινάν), όπου παρέμεινε μέχρι τον θάνατό του. Ταξίδεψε στην Αίγυπτο το 1351/1933 και το 1358/1940, φιλοτεχνώντας έργα που βρίσκονται σήμερα στο τζαμί του πρίγκιπα Μουχαμάντ Αλί Πασά στο Κάιρο. 

Ο Αχμέντ Καμίλ ήταν ο τελευταίος που απέκτησε τον επίσημο τίτλο του κορυφαίου καλλιγράφου (τουρκ. *resü'l-hattâtin*) που δινόταν στον προερξάρχοντα καλλιγράφο της οθωμανικής αυτοκρατορίας. Κληροδότησε πολυάριθμα έργα, από τα οποία καλύτερες θεωρούνται οι συνθέσεις του στις γραφές σουλούς και νεσίχ, Πέθανε στη συνοικία Φατίχ και τάφηκε στο κοιμητήριο Γκιουμιούσουγιου (*Gümüşsuyu*). 

## Πηγές
* M. Ugur Derman: *Masterpieces of Ottoman Calligraphy*, κατάλογος έκθεσης Μουσείου Sakıp Sabancı, 2004

Καμιλ Α
NGC 5866

Ο **[[Νέος Γενικός Κατάλογος|NGC]] 5866** (γνωστός και ως **«Γαλαξίας-[[αδράχτι]]»**) είναι φακοειδής ή σπειροειδής γαλαξίας σε απόσταση περίπου 50 εκατομμυρίων ετών φωτός στον αστερισμό Δράκοντα. Από κάποιους αστρονόμους θεωρείται ότι είναι ο Μεσιέ 102. Ένα από τα πιο αξιοπρόσεκτα χαρακτηριστικά του είναι ο δίσκος σκόνης του, που φαίνεται σε πλάγια θέαση. Η σκόνη στους περισσότερους φακοειδείς γαλαξίες βρίσκεται γενικώς μόνο κοντά στον πυρήνα τους. Στην περίπτωση του NGC 5866 ο δίσκος σκόνης ίσως περιέχει μία δακτυλιοειδή δομή, παρότι το σχήμα της είναι δύσκολο να προσδιορισθεί με δεδομένη την πλάγια οπτική γωνία υπό την οποία φαίνεται ο γαλαξίας από τη Γη. Αν στην πραγματικότητα είναι ένας σπειροειδής γαλαξίας, τότε ο δίσκος σκόνης δεν είναι ασυνήθιστος.

Ο NGC 5866 είναι ένας από τους λαμπρότερους γαλαξίες της ομώνυμης μικρής ομάδας γαλαξιών.

## Παραπομπές


## Αναφορές

## Εξωτερικοί σύνδεσμοι
*
*SEDS Messier pages: NGC 5866
*NGC 5866 at ESA/Hubble 
*NGC5866 

Κατηγορία:Φακοειδείς γαλαξίες
5866
Κατηγορία:Δράκων (αστερισμός)
53933
09723
Σωσίας

Ο **Σωσίας** ήταν αρχαίος Θράκας, ειδικός στα λατομεία, τον οποίο ο Νικίας είχε διορίσει ως επιστάτη στα Μεταλλεία Λαυρίου.

Ο Ξενοφών αναφέρει ότι ο Νικίας πλήρωσε ένα εκπληκτικό για την εποχή του ποσό για να αγοράσει τον Σωσία. Για παράδειγμα, μια δραχμή ήταν τότε το μεροκάματο ενός εργάτη, ενώ η τιμή ενός σκλάβου ανέρχονταν στις 150 ως 200 δραχμές. Προφανώς ο Νικίας ήταν τόσο πεπεισμένος για τις ικανότητες του Σωσία που προθυμοποιήθηκε να πληρώσει ένα τάλαντο που ισοδυναμούσε με 6.000 δραχμές, για να τον αγοράσει. Ο Νικίας επιφόρτωσε τον Σωσία με την επόπτευση όλων των εργασιών στο μεταλλείο του Λαυρίου και του έδωσε να διατάζει 1000 σκλάβους για την δουλειά. Για αντάλλαγμα, ο Σωσίας υποχρεώθηκε να αποδίδει 1000 οβολούς καθημερινό καθαρό κέρδος, δηλαδή έναν οβολό για κάθε σκλάβο. 

## Πηγές
* Δημοσθένης: "*Κατα Πανταίνετου*" (Ομιλία 37).
* Ξενοφών: "*Πόροι ή περί προσόδων*". (4, 13).
* Ξενοφών: "*Erinnerungen an Sokrates*" ("Αναμνήσεις", Βιβλίο 1 5,2).

## Βιβλιογραφία
* August Boeckh: "*Über die laurischen Silberbergwerke in Attika*". Berlin 1818.
* Ζίγκφριντ Λάουφερ: "*Die Bergwerkssklaven von Laureion*". Franz Steiner Verlag, Stuttgart 1979.

Κατηγορία:Αρχαίοι Θράκες
Κατερίνα Αυγουστάκη

Η **Katerine Avgoustakis** (Ελληνικά: Κατερίνα Αυγουστάκη) (16 Σεπτεμβρίου 1983) είναι ελληνικής καταγωγής τραγουδίστρια γεννημένη στο Βέλγιο.

## Παιδικά χρόνια
Γεννήθηκε στις 16 Σεπτεμβρίου το 1983 από Έλληνα πατέρα και Βελγίδα μητέρα. Παίζει πιάνο και ήταν μέλος σε χορωδία.

## Καριέρα
### 2002–2006: Ιντιάνα, ''Fame story Βελγίου''
Το 2002 έκανε το μουσικό της ντεπούτο ως μέλος του συγκροτήματος Ιντιάνα με το οποίο συμμετέιχε σε διαγωνισμό εκπροσώπησης του Βελγίου στη Eurovision. Τελικά οι Ιντιάνα δεν τα κατάφεραν.

Το 2005 πήρε μέρος στην αντίστοιχη εκπομπή fame story στο Βέλγιο που ονομάζεται Star academy. Κατάφερε και έφτασε ως τα τελικά και κέρδισε ένα συμβόλαιο με δισκογραφική εταιρεία. Από τότε κυκλοφόρησε μερικά αρκετά επιτυχημένα τραγούδια και κέρδισε αρκετά μουσικά βραβεία στο Βέλγιο.

### 2007–Σήμερα: Νέες Δουλειές
Το 2007 συμμετείχε και σε δεύτερο ριάλιτι και βγήκε δεύτερη

Κατά καιρούς της έχουν γίνει προτάσεις να κυκλοφορήσει ένα διεθνές άλμπουμ. Πρόσφατα σε συνέντευξη της δήλωσε ότι "θα ήταν άπαιχτη η προοπτική μιας διεθνούς καριέρας". Αυτή τη στιγμή βρίσκεται σε επαφές με ανθρώπους από την Ελλάδα και ήδη τραγούδια της παίζονται στην Ισπανία και την Πολωνία. Τα τραγούδια της είναι επίσης δημοφιλή στη Σκανδιναβία, την Ιαπωνία και τη Ρωσία.

Σε πρόσφατη συνέντευξή της δήλωσε οτι θέλει να εκπροσωπήσει την Ελλάδα στο διαγωνισμό της Eurovision. Μάλιστα το 2009 έγραψε τους στίχους σε ένα από τα υποψήφια τραγούδια του Σάκη Ρουβά για την Eurovison .

Toν Μάρτιο του 2009 τραγούδησε το τραγούδι Ayo technology για ένα φιλανθρωπικό άλμπουμ και έκανε τρομερή επιτυχία στην Πολωνία, φτάνοντας στην 5η θέση στους πίνακες.

## Προσωπική ζωή
Ζει στο Βέλγιο. Το αρχικό επάγγελμά της ήταν αισθητικός.

## Αναφορές


## Εξωτερικοί σύνδεσμοι

* Επίσημη ιστοσελίδα 

Κατηγορία:Βέλγοι τραγουδιστές
Κατηγορία:Ελληνίδες τραγουδίστριες
Αρκεβούζιο

[thumb|Αρκεβούζια στο ανάκτορο [Τοπ Καπί, στη Κωνσταντινούπολη.]]
Το **Αρκεβούζιο** ήταν ένα παλαιό πυροβόλο όπλο, τύπου τυφεκίου που εμφανίσθηκε στις αρχές του 15ου αιώνα και χρησιμοποιήθηκε μέχρι το τέλος του 16ου αιώνα.

Ήταν βαρύ εμπροσθογεμές τυφέκιο που στηριζόταν στον ώμο και πυροδοτούνταν με εξωτερική σφύρα (λύκο) στην οποία προηγουμένως προσαρμοζόταν αναμμένη θρυαλλίδα. Αργότερα αυτή αντικαταστάθηκε με σύστημα πυροδότησης δια σπινθήρων που προκαλούνταν από οδοντωτό τροχό πάνω σε τεμάχιο πυρίτη που γινόταν είτε με ελατήριο είτε με μοχλό.

Το αρκεβούζιο ήταν ο πρόδρομος των σημερινών τυφεκίων που παρεχώρησε περί το 1570 τη θέση του στο λεγόμενο μουσκέτο, το οποίο είχε ήδη αρχίσει να εμφανίζεται από το 1520.
Οι ακτηρίδες (κοντάκια) των αρκεβουζίων έφεραν υπέροχες διακοσμήσεις από ελεφαντοστό και μάργαρο (σιντέφι). Τα δε καλλίτερα του είδους αυτού τυφεκίων κατασκευάζονταν στη Γερμανία, στο Πεδεμόντιο, και την Λομβαρδία.

## Πηγές
* "Νεώτερον Εγκυκλοπαιδικόν Λεξικόν Ηλίου" τομ. 3ος, σελ. 595

Κατηγορία:Πυροβόλα
Κατηγορία:Ώριμος Μεσαίωνας
Πλακούντας

Ο **πλακούντας** είναι ένα όργανο που αρχίζει να αναπτύσσεται λίγο μετά την εμφύτευση του εμβρύου στο ενδομήτριο. Έχει κρίσιμο ρόλο στη μεταφορά θρεπτικών συστατικών και την αποβολή άχρηστων ουσιών μεταξύ των οργανισμών της μητέρας και του εμβρύου. Αποτελεί σημαντικό ενδοκρινικό όργανο, αφού παράγει ορμόνες που ρυθμίζουν τόσο τη φυσιολογία του εμβρύου, όσο και της μητέρας κατά την εγκυμοσύνη.

Ο πλακούντας συνδέεται με το έμβρυο διαμέσου ενός σωλήνα, του ομφάλιου λώρου. Οι ανταλλαγές ουσιών μεταξύ μητέρας και εμβρύου γίνονται διαμέσου και του ομφάλιου λώρου. Το αίμα του εμβρύου δεν αναμιγνύεται στον πλακούντα με το αίμα της μητέρας.

## Διαιτολόγιο
Αφού λοιπόν η διατροφή του εμβρύου εξαρτάται αποκλειστικά από τη μητέρα, θα πρέπει το διαιτολόγιο της μητέρας να είναι ιδιαίτερα προσεγμένο. Πρέπει να είναι πλούσιο σε βιταμίνες και άλατα, κυρίως ασβεστίου και φωσφόρου, που μπορεί να εξασφαλίσει από το κρέας, το ψάρι, τα αυγά, τα φρούτα, τα λαχανικά, το μαύρο ψωμί κτλ. Η έλλειψη απαραίτητων ουσιών μπορεί να προκαλέσει ανωμαλίες στη μητέρα, π.χ. η έλλειψη ασβεστίου προκαλεί βλάβες στα δόντια.

## Κίνδυνοι
Με το αίμα της μητέρας μπορούν ακόμα να περάσουν στο αίμα του εμβρύου και βλαβερές ουσίες, που προκαλούν ζημία σε αυτό. Χημικές ουσίες, όπως φυτοφάρμακα, βιομηχανικά κατάλοιπα όπως ο μόλυβδος, άλλες ουσίες (θαλιδομίδη), πρόσθετα τροφίμων, κ.ά. μπορούν να προκαλέσουν αποβολές στις εγκύους, τερατογένησση, διανοητική καθυστέρηση και άλλες παθήσεις στο έμβρυο. Η κακή συνήθεια του καπνίσματος, επίσης, μπορεί να προκαλέσει ανωμαλίες στο έμβρυο, διότι μεταφέρονται σε αυτό οι βλαβερές ουσίες του καπνού (νικοτίνη). Η μέλλουσα μητέρα καπνίζοντας υποχρεώνει το έμβρυο να καπνίζει και αυτό. Το κάπνισμα της εγκύου μπορεί να εμποδίσει την κανονική ανάπτυξη του εμβρύου με αποτέλεσμα το νεογέννητο να έχει λιγότερο βάρος από το κανονικό και ελαττωματική ανάπτυξη αργότερα. Αποβολή ή και ανωμαλίες στο έμβρυο μπορεί να προκαλέσουν και διάφοροι μικροοργανισμοί, που είναι δυνατό να περάσουν σε αυτό διαμέσου του πλακούντα, όταν η έγκυος μητέρα είναι μολυσμένη. Τέτοια περίπτωση μόλυνσης του εμβρύου είναι η τοξοπλάσμωση, που οφείλεται σε μικροοργανισμό που πήρε η έγκυος μητέρα από μολυσμένη γάτα. Θα ήταν πολύ χρήσιμο όλες οι γυναίκες πριν την εγκυμοσύνη να υποβάλλονται σε ορολογικές εξετάσεις για τοξοπλάσμωση.

## Πηγές
*Αντρέας Χρ. Κούσπαρος, Ανδρούλα Χ. Νικολάου, Ανδρούλα Α. Ανθούλη Ανθρωπολογία Γ' Γυμνασίου σελ. 176-177

Κατηγορία:Αναπαραγωγικό σύστημα
Τάφοι των Βασιλιάδων της Μπουγκάντα στο Κασούμπι

thumb|280px|Το εσωτερικό τμήτα του κτίσματος, που περιέχει λείψανα και εικόνες των θαμμένων Καμπάκα

Οι **Τάφοι των Βασιλιάδων της Μπουγκάντα στο Κασούμπι** ή **Τάφοι Κασούμπι** βρίσκονται στην Καμπάλα της Ουγκάντα, και είναι ο χώρος ταφής των τεσσάρων βασιλιάδων (*[[Καμπάκα]]*) της φυλής Μπαγκάντα. Αποτελούν Μνημείο Παγκόσμιας Κληρονομιάς της UNESCO.

Στις 16 Μαρτίου 2010, μερικά από τα κτίσματα του αρχαιολογικού χώρου καταστράφηκαν εντελώς από πυρκαγιά, τα αίτια της οποία ακόμη διερευνώνται.Το εξοργισμένο Βασίλειο της Μπουγκάντα ορκίστηκε να ξαναχτίσει τους τάφους των βασιλιάδων του και ο Πρόεδρος της Ουγκάντα, Γιουέρι Μουσέβενι, υποσχέθηκε πως η κυβέρνηση της Ουγκάντα θα βοηθούσε στην αποκατάσταση του αρχαιολογικού χώρου.

## Τάφοι

Η βασιλική περίφραξη του Λόφου Κασούμπι χτίστηκε το 1881.

Η κυκλική περιοχή του χώρου, περιέχει πολλά κτίσματα, συμπεριλαμβανομένων και των βασιλικών τάφων των τεσσάρων Καμπάκα της Μπουγκάντα, όπου έχουν ταφεί οι προηγούμενοι Καμπάκα.

Οι τάφοι βρίσκονται μέσα σε κυκλικά κτήρια, με αχυρένια στέγη, και αποτελούν ακόμη και σήμερα ένα σημαντικό πνευματικό και πολιτικό μνημείο για τους ανθρώπους της φυλής Μπαγκάντα.

Οι Τάφοι Κασούμπι ανακηρύχτηκαν Μνημεία Παγκόσμιας Κληρονομιάς της UNESCO το 2001.Είναι σημαντικός πόλος έλξης τουριστών.

## Καταστροφή

Στις 16 Μαρτίου 2010, στις 8.30μ.μ (τοπική ώρα), οι Τάφοι Κασούμπι καταστράφηκαν από πυρκαγιά. Τα αίτια της πυρκαγιάς παραμένουν άγνωστα. Το Βασίλειο της Μπουγκάντα υποσχέθηκε να διερευνήσει προσεκτικά το θέμα, σε συνεργασία με την αστυνομία της χώρας .

Ο πρωθυπουργός του Βασίλειου της Μπουγκάντα, δήλωσε στις 17 Μαρτίου:
:"Το βασίλειο θρηνεί. Δεν υπάρχουν λέξεις για να περιγράψει κανείς την απώλεια που προκάλεσε αυτή η άσπλαχνη πράξη."

Σιτς 17 Μαρτίου 2010, ο νυν Καμπάκα της Μπουγκάντα καθώς και ο Πρόεδρος της Ουγκάντα Γιουέρι Μουσέβενι, επισκέφτηκαν τον αρχαιολογικό χώρο.

Κατά τη διάρκεια της παραμονής του Προέδρου, ξέσπασαν αναταραχές και διαδηλώσεις διαμαρτυρίας. Οι υπηρεσίες ασφαλείας πυροβόλησαν θανάσιμα δύο ταραχοποιούς και πέντε ακόμη τραυματίστηκαν. Οι στρατιώτες της Ουγκάντα και η αστυνομία, συγκρούστηκαν με ταραχοποιούς και στην πρωτεύουσα Καμπάλα.

Η διοίκηση του Βασιλείου της Μπουγκάντα ορκίστηκε να ξαναφτιάξει τους Τάφους και ο πρόεδρος Μουσέβενι υποσχέθηκε πως η κυβέρνηση θα τη βοηθήσει στο έργο της.

## Παραπομπές


## Εξωτερικοί σύνδεσμοι

* Tombs of Buganda Kings at Kasubi, UNESCO World Heritage Centre
* Kasubi Tombs 
* Fire Destroys Kasubi Tombs , Uganda *Daily Monitor*, 17 March 2010
* Αρχείο με εικόνες και ψηφιακές σαρώσεις των Τάφων, από την Cyark.org

Ματσου
Κατηγορία:Μνημεία Παγκόσμιας Κληρονομιάς σε κίνδυνο
Ποδοσφαιρικός Όμιλος Ελλήνων Αλεξανδρείας

Ο **Ποδοσφαιρικός Όμιλος Ελλήνων Αλεξανδρείας** ή "**Ελληνικός Ποδοσφαιρικός Όμιλος**", όπως αναφέρεται συχνά, ιδρύθηκε το 1910 από Έλληνες της πόλης που μαζεύονταν κάθε Κυριακή και έπαιζαν ποδόσφαιρο στο στάδιο Ρον Πουάν. 

## Ιδρυτικά μέλη

Ο Ποδοσφαιρικός Όμιλος ιδρύθηκε το Σεπτέμβριο του 1910, όπως αναφέρει παλιό περιοδικό:

*"Ένα απόγευμα της 21ης Σεπτεμβρίου του 1910 μερικοί φίλαθλοι νέοι ίδρυαν ένα μικρό Σύλλογο, τον "Ελληνικόν Ποδοσφαιρικόν Όμιλον Αλεξανδρείας", σε μια εποχή που οι μεγάλοι τότε αθλητικοί σύλλογοι της πόλεως μας [[Μίλων Αλεξάνδρειας|Μίλων]] και [[Όμιλος Φιλάθλων Αλεξάνδρειας|Όμιλος Φιλάθλων]] δεν είχαν αναπτύξει το ποδόσφαιρον ακόμη."*

Στα ιδρυτικά μέλη, που ήταν ταυτόχρονα και ποδοσφαιριστές του συλλόγου, αναφέρονται οι: Σάββας Καυκάλας, Ι. Σαριδάκης, Ι. Στεφανουδάκης, Σπ. Παπαδάκης, Γ. Ζωγράφος, Αρ. Οικονομίδης, Γ. Τσιβιλής, Αβερκιάδης, Λιβέριος, Βακάρης, Κατράκης, Ι. Παπαδάκης, Αντ. Ράλλης. Το 1911 την προεδρία του ομίλου ανέλαβε ο γιος του Εμμ. Μπενάκη, Αλέξανδρος.

## Δράση

Το σωματείο χρησιμοποιούσε ως γήπεδο το στάδιο του Σάτμπι, με ενοίκιο που πλήρωνε ο πρόεδρος Αλέξανδρος Μπενάκης. Υπό την προεδρία του ο Ποδοσφαιρικός Όμιλος δημιούργησε αξιόλογη ομάδα, με παίκτες τους: Κ. Σαλβάγο, Γ. Βασιλειάδη, Π. Βασιλειάδη, Αλ. Βασιλειάδη, Δ. Πατέρα, Σταυρίδη, Γ. Μελά, Γ. Αρμαντζόπουλο, Α. Χραμπάνη, Α. Χάμο κ.ά. Μετά το θάνατο του Μπενάκη πρόεδρος ανέλαβε ο Ν. Κανάβας.

Το 1927 στους ποδοσφαιριστές του Ομίλου περιλαμβάνονταν οι: Μπαλλής, Σκουλούδης, Ανδρεάδης, Παπαφίγγος, Κλωνάρης, Μαρινάκης, Μαρινάκης, Μιχελεπής, Μπαρμπούτης, Μακρής, Μιχαηλίδης, Παπαδόπουλος, Βαλιανάτος, Γιαννάς, Ιωαννίδης, Μιχελής, Πατρινός κ.ά.

Μεταπολεμικά ο Όμιλος συγχωνεύτηκε με την Αθλητική Ένωση Ελλήνων Αλεξανδρείας, αποτελώντας το ποδοσφαιρικό τμήμα της.   

## Παραπομπές


## Βιβλιογραφία

* Ι.Μ. Χατζηφώτη, "Αλεξάνδρεια, Οι δυο αιώνες του νεότερου Ελληνισμού (19ος-20ός)", 1999, σελ. 463 και 481. 

Κατηγορία:Αθλητισμός στην Αλεξάνδρεια
Κατηγορία:Ελληνικοί αθλητικοί σύλλογοι Αφρικής
Κατηγορία:Ιδρύσεις αθλητικών συλλόγων το 1910
Κατηγορία:Ιδρύσεις ποδοσφαιρικών ομάδων το 1910
Κατηγορία:Ποδοσφαιρικός Όμιλος Ελλήνων Αλεξάνδρειας
Όμιλος Φιλάθλων Αλεξανδρείας

Ο **Όμιλος Φιλάθλων Αλεξανδρείας** ιδρύθηκε το 1905 στην Αλεξάνδρεια της Αιγύπτου και ήταν καθαρά γυμναστικό σωματείο. Προσπάθησε να αντιπαρατεθεί στον γηρασμένο Μίλωνα αλλά οι βαλκανικοί πόλεμοι που ακολούθησαν είχαν ως αποτέλεσμα η δράση του να ανασταλεί και τελικά να διαλυθεί.

## Ίδρυση

Το 1905 μια ομάδα φιλάθλων της Αλεξάνδρειας αποφάσισε να δημιουγήσει ένα νέο αθλητικό σωματείο, με σκοπό την προώθηση κυρίως του κλασικού αθλητισμού. Πρόεδρος ανέλαβε ο Β. Σαράντης, ο οποίος ήταν μέλος και στο Μίλωνα, και γυμναστής ο Α. Κόκκινος. Ο "Όμιλος Φιλάθλων", όπως ονομάστηκε, εξασφάλισε γυμναστήριο σε έκταση που παραχώρησε ο Ιωάννης Καζούλης στην περιοχή του θεάτρου Αλάμπρα, αλλά το 1907 που πέθανε ο Καζούλης οι κληρονόμοι του πήραν πίσω την έκταση. Έτσι ο Όμιλος αναγκάστηκε να αναστείλει τις δραστηριότητές του ως το Πάσχα του 1908.

Τότε ανέλαβε πρόεδρος ο Δ. Κωνίδης, ο οποίος βρήκε ένα νέο χώρο για γυμναστήριο, στην οδό Γερμανίας και ο σύλλογος συνέχισε τη δράση του. Στη νέα διοίκηση του Ομίλου μετείχαν επίσης οι: Σωτ. Λιάτσης, Ι. Καστρενούδης, Βλ. Ήμερος, Ν. Μεταξάς, Ιω. Στεφανουδάκης, Λ. Λανιάς, Ν. Φραγκούλης, Π. Σκορδίλης, Κ. Γεωργίου, Κ. Χριστοδούλου, Χαρ. Ομηρόλης, Χρ. Πατίχας, Αντ. Κόκκινος.

## Δραστηριότητες

Στις 8 Μαΐου 1909 αναφέρεται η διοργάνωση εσωτερικών αθλητικών αγώνων του Ομίλου στο Ρον Πουάν. Περιλάμβαναν αγωνίσματα στίβου, άρσης βαρών, πάλης και διελκυστίνδας.

Αλλά η σημαντικότερη δραστηριότητα που πραγματοποίησε ο Όμιλος στη βραχύχρονη ζωή του ήταν η διοργάνωση στις 18-20 Μαρτίου 1910 του πανελλήνιου πρωταθλήματος στίβου και ταυτόχρονα των Παναιγύπτιων Αγώνων. Ήταν η μοναδική φορά που το πανελλήνιο πρωτάθλημα έγινε στην Αίγυπτο. Για το σκοπό αυτό κατασκευάστηκαν ξύλινες εξέδρες στο στάδιο από το Β. Ήμερο, χωρητικότητας 6.000 θεατών. Οι αγώνες είχαν μεγάλη επιτυχία. Μετείχαν συνολικά 30 σύλλογοι και 230 αθλητές από την Αθήνα, τη Σμύρνη, την Πάτρα και άλλες πόλεις του ελληνισμού. Μεταξύ άλλων έλαβε μέρος και ο ολυμπιονίκης Σπύρος Λούης.

## Διάλυση

Μετά τη θριαμβευτική διοργάνωση των πανελλήνιων αγώνων, το μέλλον του Ομίλου φάνταζε λαμπρό. Το Μάρτιο του 1912 έλαβε μέρος στους Πανελλήνιους Αγώνες στο Παναθηναϊκό Στάδιο, όπου ο αθλήτης του Δημήτριος Βέργος αναδείχθηκε νικητής στην πάλη βαρέων βαρών. Όμως, το ξέσπασμα των βαλκανικών πολέμων και η επιστράτευση πολλών Ελλήνων της Αλεξάνδρειας, είχε ως αποτέλεσμα ο όμιλος να περιπέσει σε αδράνεια. Το Γυμναστήριό του μεταφέρθηκε στο Σάτμπι και ουσιαστικά ενοποιήθηκε με την Αθλητική Ένωση Ελλήνων Αλεξανδρείας, αν και δεν λήφθηκε κάποια επίσημη απόφαση συγχώνευσης.

## Βιβλιογραφία

* Ι.Μ. Χατζηφώτη, "Αλεξάνδρεια, Οι δυο αιώνες του νεότερου Ελληνισμού (19ος-20ός)", 1999, σελ. 462-463.

## Αναφορές


Κατηγορία:Αθλητισμός στην Αλεξάνδρεια
Κατηγορία:Ελληνικοί αθλητικοί σύλλογοι Αφρικής
Κατηγορία:Ελληνικοί σύλλογοι στίβου
Κατηγορία:Αθλητικοί σύλλογοι Αιγύπτου
Κατηγορία:Ιδρύσεις αθλητικών συλλόγων το 1905